EPCO ทุ่ม 2.65 พันลบ. ถือหุ้นโรงไฟฟ้า 2 แห่ง กำลังการผลิตรวม 360MW
EPCO เตรียมทุ่ม 2.65 พันลบ. เข้าถือหุ้นโรงไฟฟ้า 2 แห่งในประเทศไทย กำลังการผลิตรวม 360MW เผยยกเลิกโซลาร์ฟาร์มญี่ปุ่น 4 โครงการ รวม 15.336MW หลังการพัฒนาโครงการไม่คืบหน้า
9 มิ.ย. 2559

บริษัท โรงพิมพ์ตะวันออก จำกัด (มหาชน) หรือ EPCO ระบุว่า บริษัทเตรียมใช้เงินลงทุนราว 2.65 พันล้านบาท เพื่อเข้าถือหุ้นบางส่วนในโรงไฟฟ้าเอกชนขนาดเล็ก (SPP) ประเภท Cogeneration จำนวน 2 แห่งในไทย ที่มีกำลังการผลิตรวม 360 เมกะวัตต์ (MW) หวังเสริมสร้างรายได้ที่มั่นคงในอนาคต พร้อมยกเลิกการพัฒนาโครงการผลิตไฟฟ้าจากพลังงานแสงอาทิตย์ ในญี่ปุ่นจำนวน 4 โครงการ รวม 15.336 เมกะวัตต์หลังการพัฒนาโครงการไม่คืบหน้า
โดยที่ประชุมคณะกรรมการบริษัทเมื่อวานนี้ (8 มิ.ย.) อนุมัติการซื้อหุ้นสามัญทั้งทางตรงและทางอ้อมในสัดส่วน 49.50% ของบริษัท พีพีทีซี จำกัด (PPTC) ซึ่งเป็นผู้ผลิตพลังงานไฟฟ้าขนาดเล็ก ระบบ Cogeneration กำลังการผลิตสูงสุดรวมประมาณ 120 เมกะวัตต์ และไอน้ำกำลังการผลิตสูงสุดรวมประมาณ 30 ตัน/ชั่วโมง ตั้งอยู่ในเขตนิคมอุตสาหกรรมลาดกระบัง กรุงเทพมหานคร โดยโรงไฟฟ้าดังกล่าวเริ่มจ่ายไฟฟ้าเชิงพาณิชย์ (COD) ให้กับการไฟฟ้าฝ่ายผลิตแห่งประเทศไทย (กฟผ.) เมื่อวันที่ 29 มี.ค.59
นอกจากนี้จะเข้าซื้อหุ้นทางอ้อมในสัดส่วน 30% ของบริษัท เอสเอสยูที จำกัด (SSUT) ซึ่งเป็นผู้ผลิตพลังงานไฟฟ้าขนาดเล็ก ระบบ Cogeneration กำลังการผลิตสูงสุดรวมประมาณ 240 เมกะวัตต์ และไอน้ำกำลังการผลิตสูงสุดประมาณ 60 ตัน/ชั่วโมง ตั้งอยู่ในเขตนิคมอุตสาหกรรมบางปู จังหวัดสมุทรปราการ ซึ่งปัจจุบันโรงไฟฟ้าดังกล่าวอยู่ระหว่างก่อสร้างและจะเริ่มจ่ายไฟฟ้าให้กับกฟผ. ได้ประมาณเดือนก.ย. 59 สำหรับการเข้าถือหุ้นบางส่วนในทั้ง 2 โรงไฟฟ้า คิดเป็นมูลค่ารวมทั้งสิ้น 2.65 พันล้านบาท ซึ่ง EPCO จะลงทุนผ่านบมจ.อีสเทอร์น พาวเวอร์ กรุ๊ป (EP) ซึ่งเป็นบริษัทย่อยที่ถือหุ้นในสัดส่วน 78.06%
สำหรับแหล่งเงินลงทุนจะมาจากการเพิ่มทุนของ EP จำนวนเงิน 750 ล้านบาท รวมถึงการออกและเสนอขายหุ้นกู้ ของบริษัท หรือของ EP ซึ่งจะเสนอขายให้กับผู้ลงทุนสถาบัน หรือผู้ลงทุนรายใหญ่ในวงเงิน 2 พันล้านบาท โดยบริษัทคาดว่าการเข้าลงทุนครั้งนี้ จะช่วยเสริมสร้างความเติบโตของรายได้ที่มั่นคงในอนาคต ซึ่งจะก่อให้เกิดผลกำไรและกระแสเงินสดกลับมายังบริษัทในระยะเวลาอันรวดเร็ว และช่วยสร้างผลตอบแทนที่ดีให้แก่ผู้ถือหุ้นในระยะยาว
นอกจากนี้คณะกรรมการบริษัท ยังอนุมัติยกเลิกสัญญาพัฒนาโครงการโรงไฟฟ้าพลังงานแสงอาทิตย์ ประเทศญี่ปุ่น Genbi Project 10 เมกะวัตต์ และ Shirakata Project 1-3  จำนวน 5.336 เมกะวัตต์  รวม 4 โครงการ จำนวนรวม 15.336 เมกะวัตต์ ของ EP เนื่องจากผู้พัฒนาโครงการจะต้องดำเนินการจัดหาที่ดินหรือสิทธิการเช่าที่ดิน พร้อมใบอนุญาตต่าง ๆ ให้แล้วเสร็จภายในวันที่ 28 ต.ค.58 แต่ ณ ปัจจุบันทางผู้พัฒนาโครงการยังไม่สามารถดำเนินการให้แล้วเสร็จได้ ทั้งนี้ บริษัทยังไม่ได้มีการชำระเงินใด ๆ สำหรับโครงการดังกล่าว